Hofsaak oor verhuisings kom(Argieffoto: pixabay) ŉ Verhuisingsmaatskappy sleep die ministers van onderskeidelik samewerkende regering en tradisionele sake, vervoer, asook handel en nywerheid hof toe in ŉ poging om verhuisings tydens die staat van landwye afsondering moontlik te maak. Joppie Nienaber, uitvoerende hoof van Eezi Move Furniture Removals, sê die aansoek word na verwagting volgende week in die Noord-Gautengse hooggeregshof aangehoor. Ingevolge die afsonderingsregulasies word enige verhuisings in dié tyd verbied. “Talle van ons klante se besittings word by ons in stoorfasiliteite gehou. Baie daarvan is vooraf opgelaai, maar níks kan nou afgelewer word nie,” het Nienaber gesê. “Ons het klante wat op die vloer slaap omdat hulle nie meubels by hulle het nie. Mense het nie wintersklere of komberse nie. Die regering sê mense moet van die huis af werk, maar hoe moet jy dit doen word as jy bykans niks van jou besittings by jou het nie? “Daar gaan nie ŉ dag verby dat iemand nie ons kantore bel en droewig huil omdat hulle níks het nie.” Nienaber sê Eezi Move behartig gewoonlik tussen ŉ duisend en 1 500 verhuisings per maand. Die afgelope ses weke het nie net hul onderneming tot stilstand gekom nie – maar ook die lewens van talle van hul klante. Die onderneming vra die hof nie net om mense toe te laat om te verhuis nie, maar ook om verhuisingsmaatskappye as ŉ noodsaaklike diens te verklaar. Nienaber sê om sonder jou basiese benodigdhede gestrand te wees veroorsaak geweldige trauma en die onderneming kon nie langer gelate toekyk hoe dit gebeur nie. Maroela Media het voorheen berig ingevolge die afsonderingsregulasies moet verhuurders huurders tegemoet kom indien hul kontrakte verstryk, maar almal moet bly waar hulle is. Die regering het ná die verlenging van die afsonderingstydperk wel ŉ vensterperiode afgekondig waartydens mense toegelaat word om vir byvoorbeeld werksdoeleindes tussen provinsies te reis. Hulle kan egter nie van ŉ verhuisingsmaatskappy gebruik maak hiervoor nie. Die direkteur-generaal van vervoer, Alec Moemi, het vroeër volgens TimesLive die voorbeeld gebruik van iemand wat tydens die venstertydperk van Limpopo na Gauteng reis met ŉ matras agterop ŉ bakkie. In dié geval keer die persoon terug na sy woning in ŉ ander provinsie en word die reis toegelaat. Moemi het egter gesê dit beteken nie mense mag nou in dié tyd verhuis deur van bakkies gebruik te maak nie. Nienaber sê in sommige gevalle het mense nuwe eiendomme gekoop wat nou reeds aan hulle oorgedra is en waarvoor hulle die paaiement moet behartig, maar hulle moet steeds huurgeld vir ŉ ander eiendom betaal omdat hulle nie mag verhuis nie. Dit plaas enorme finansiële druk op baie mense. Nienaber sê hulle het verlede maand aan die minister van vervoer, Fikile Mbalula, geskryf en gevra vir duidelikheid rakende die talle onsekerhede oor verhuisings. Hy sê die onderneming is intussen gereed om aan al die beroepsgesondheidsbepalings en ander veiligheidsmaatreëls te voldoen om te verseker die onderneming doen veilig sake. Die departement van vervoer kon Dinsdag nie onmiddellik vir kommentaar bereik word nie.